b"\n_START_ARTICLE_\nH. P. Lovecraft\n_START_SECTION_\nNuoruus\n_START_PARAGRAPH_\nLovecraft syntyi 20. elokuuta 1890 Rhode Islandin Providencessa. _NEWLINE_Lovecraft oli yl\xc3\xa4luokkaisen mutta k\xc3\xb6yhtyneen suvun j\xc3\xa4lkel\xc3\xa4inen, joka sai eksentrisen kotikasvatuksen. H\xc3\xa4n oli kauppamatkustaja Winfield Scott Lovecraftin ja Sarah Susan Phillips Lovecraftin ainut lapsi. Lovecraftin ollessa kolmen ik\xc3\xa4inen h\xc3\xa4nen is\xc3\xa4ns\xc3\xa4 sairastui psykoosiin Chicagossa, jossa h\xc3\xa4n oli kauppamatkalla. H\xc3\xa4nt\xc3\xa4 hoidettiin kuolemaansa asti Butler Hospitalissa, Providencessa. Mielen j\xc3\xa4rkkymisen syyn\xc3\xa4 oli luultavasti kuppa. H\xc3\xa4n kuoli Lovecraftin ollessa kahdeksanvuotias. _NEWLINE_Is\xc3\xa4n kuoleman j\xc3\xa4lkeen Lovecraftia kasvattivat h\xc3\xa4nen \xc3\xa4itins\xc3\xa4, h\xc3\xa4nen t\xc3\xa4tins\xc3\xa4 Lillian Delora Phillips ja Annie Emeline Phillips sek\xc3\xa4 h\xc3\xa4nen isois\xc3\xa4ns\xc3\xa4 Whipple Van Buren Phillips, jonka luona he asuivat. Lovecraftia pidettiin lapsinerona. Lovecraftin \xc3\xa4iti puolestaan oli ep\xc3\xa4realistinen, neuroottinen taiteilijaluonne, joka kasvatti poikaansa kuin tytt\xc3\xb6\xc3\xa4. Lovecraft siteerasi runoja kahden vanhana ja kirjoitti kokonaisia runoja kuuden ik\xc3\xa4isen\xc3\xa4. H\xc3\xa4nen isois\xc3\xa4ns\xc3\xa4 kannusti h\xc3\xa4nt\xc3\xa4 antamalla h\xc3\xa4nelle klassikkoja kuten Tuhat ja yksi y\xc3\xb6t\xc3\xa4, Thomas Bulfinchin Age of Fable -kirjan ja lasten versiot Iliaasta ja Odysseiasta. Lovecraft oli kuuden vanha kirjoittaessaan tarinansa \xe2\x80\x9dThe Little Glass Bottle\xe2\x80\x9d, kertomuksen pullopostista. Kahdeksanvuotiaana Lovecraft tutustui Edgar Allan Poen tuotantoon. Lovecraft sitoi k\xc3\xa4sikirjoituksensa yhteen vihkosiksi, jotka h\xc3\xa4n h\xc3\xa4vitti tehdess\xc3\xa4\xc3\xa4n 18-vuotiaana kirjallisen suursiivouksen. H\xc3\xa4nen \xc3\xa4itins\xc3\xa4 pelasti joitakin tarinoita, niiden joukossa olivat \xe2\x80\x9dLuolan peto\xe2\x80\x9d (1905) ja \xe2\x80\x9dAlkemisti\xe2\x80\x9d (1908). \xe2\x80\x9dAlkemistin\xe2\x80\x9d j\xc3\xa4lkeen Lovecraft ei kirjoittanut fiktiota ennen vuotta 1917, mit\xc3\xa4 h\xc3\xa4n my\xc3\xb6hemmin katui, sill\xc3\xa4 h\xc3\xa4nelt\xc3\xa4 oli mennyt hukkaan l\xc3\xa4hes vuosikymmen._NEWLINE_Lovecraft oli lapsena sairaalloinen. H\xc3\xa4nell\xc3\xa4 oli p\xc3\xa4\xc3\xa4ns\xc3\xa4rky\xc3\xa4 3\xe2\x80\x934 kertaa viikossa, mik\xc3\xa4 saattoi olla periytyv\xc3\xa4\xc3\xa4, sill\xc3\xa4 \xc3\xa4idill\xc3\xa4 ja isois\xc3\xa4ll\xc3\xa4 oli taipumusta migreeniin. Terveysongelmiensa takia h\xc3\xa4n aloitti koulunk\xc3\xa4ynnin vasta kahdeksanvuotiaana, mutta lopetti koulun v\xc3\xa4liaikaisesti vain vuoden kuluttua. T\xc3\xa4ll\xc3\xa4 v\xc3\xa4lin h\xc3\xa4n luki paljon ja opiskeli kemiaa. Lovecraft aloitti tiedetoimittajan uran perustamalla kaksi lehte\xc3\xa4, joita h\xc3\xa4n julkaisi ep\xc3\xa4s\xc3\xa4\xc3\xa4nn\xc3\xb6llisesti vuodesta 1899 vuoteen 1909. Ensimm\xc3\xa4inen oli vuonna 1899 julkaistu The Scientific Gazette (32 numeroa) ja toinen The Rhode Island Journal of Astronomy (69 numeroa). Aluksi hiilipaperij\xc3\xa4ljenn\xc3\xb6ksin\xc3\xa4 tehdyt painokset olivat hyvin pieni\xc3\xa4. My\xc3\xb6hemmin h\xc3\xa4n monisti lehti\xc3\xa4 hektografilla 15\xe2\x80\x9325 kappaletta. Nelj\xc3\xa4 vuotta my\xc3\xb6hemmin Lovecraft palasi kouluun._NEWLINE_Lovecraftin isois\xc3\xa4 kuoli vuonna 1904, mink\xc3\xa4 j\xc3\xa4lkeen Lovecraftin perheen oli muutettava pienemp\xc3\xa4\xc3\xa4n asuntoon. Lovecraft k\xc3\xa4rsi vuonna 1908 hermoromahduksen, eik\xc3\xa4 t\xc3\xa4m\xc3\xa4n takia koskaan saanut opintojaan p\xc3\xa4\xc3\xa4t\xc3\xb6kseen. Lovecraft kokeili my\xc3\xb6s kykyj\xc3\xa4\xc3\xa4n tieteilij\xc3\xa4n\xc3\xa4. Elokuussa 1906 tiedelehti Scientific American julkaisi h\xc3\xa4nen kirjeens\xc3\xa4, jossa h\xc3\xa4n ehdotti, ett\xc3\xa4 t\xc3\xa4htitieteelliset observatoriot etsisiv\xc3\xa4t Neptunuksen takaista planeettaa koordinoidusti. Lovecraft antoi planeetalle nimen Yuggoth, jota h\xc3\xa4n k\xc3\xa4yttikin my\xc3\xb6hemmin novelleissaan. Kun Pluto l\xc3\xb6ydettiin vuonna 1930, h\xc3\xa4n muistutti yst\xc3\xa4villeen, ett\xc3\xa4 oli ennustanut sen olemassaolon._NEWLINE_Vuoden 1917 kes\xc3\xa4kuussa Lovecraft palasi kertomakirjallisuuden pariin. Tuohon aikaan syntyiv\xc3\xa4t novellit \xe2\x80\x9dThe Tomb\xe2\x80\x9d ja \xe2\x80\x9dDagon\xe2\x80\x9d, joista viimeksi mainittu oli Lovecraftin ensimm\xc3\xa4inen julkaistu teos. Novelli julkaistiin Weird Tales -lehdess\xc3\xa4 vuonna 1923. Samoihin aikoihin Lovecraft alkoi kirjeenvaihdon muun muassa Forrest J. Ackermanin, Robert Blochin ja Robert E. Howardin kanssa. H\xc3\xa4n kirjoitti kuudessa ja puolessa vuodessa 29 lyhytt\xc3\xa4 novellia, joiden joukossa olivat h\xc3\xa4nen oma suosikkinsa \xe2\x80\x9dErich Zannin musiikki\xe2\x80\x9d ja ensimm\xc3\xa4inen menestyksens\xc3\xa4 \xe2\x80\x9dRotat seiniss\xc3\xa4\xe2\x80\x9d.\n_START_SECTION_\nAikuisik\xc3\xa4\n_START_PARAGRAPH_\nAikuisi\xc3\xa4ll\xc3\xa4\xc3\xa4n Lovecraft k\xc3\xa4rsi jatkuvasta rahapulasta, ei tehnyt p\xc3\xa4iv\xc3\xa4\xc3\xa4k\xc3\xa4\xc3\xa4n palkkaty\xc3\xb6t\xc3\xa4 ja lis\xc3\xa4ksi solmi ep\xc3\xa4onnistuneesti p\xc3\xa4\xc3\xa4ttyneen lapsettoman avioliiton. Lovecraftin kirjailijanty\xc3\xb6 alkoi toden teolla vuoden 1917 paikkeilla ja jatkui vilkkaana aina vuoteen 1937, jolloin h\xc3\xa4n kuoli ohutsuolisy\xc3\xb6p\xc3\xa4\xc3\xa4n. _NEWLINE_Lovecraft tapasi Sonia Haft Greenen harrastelijatoimittajien kokouksessa Bostonissa 22. helmikuuta 1921. Aviomiehest\xc3\xa4\xc3\xa4n eronnut Sonia oli Lovecraftia seitsem\xc3\xa4n vuotta vanhempi. H\xc3\xa4n oli Ukrainan juutalaisia, omaa sukua Sifirkin, ja ansaitsi huomattavia summia vuodessa ty\xc3\xb6st\xc3\xa4\xc3\xa4n Ferle Hellerin vaatetusliikkeess\xc3\xa4 Manhattanilla. Lis\xc3\xa4ksi Sonia hoiti liikkeen kauppamatkustajan teht\xc3\xa4vi\xc3\xa4 ja kiersi yksin it\xc3\xa4rannikon kaupunkeja. Syksyll\xc3\xa4 1922 Sonia kutsui Lovecraftin Magnoliaan, Massachusettsiin. Iltak\xc3\xa4velyns\xc3\xa4 aikana he kuulivat kaukaa outoa \xc3\xa4\xc3\xa4nt\xc3\xa4 ja yllyttiv\xc3\xa4t toisiaan kirjoittamaan siit\xc3\xa4 kauhutarinan. Sonia valvoi koko y\xc3\xb6n ja kirjoitti tarinan \xe2\x80\x9dThe Horror at Martin's Beach\xe2\x80\x9d. Lovecraft korjasi tekstin ja se ilmestyi Weird Talesissa nimell\xc3\xa4 \xe2\x80\x9dThe Invisible Monster\xe2\x80\x9d. Sonia oli niin innostunut yhteisty\xc3\xb6st\xc3\xa4, ett\xc3\xa4 h\xc3\xa4n suuteli Lovecraftia. Pari meni naimisiin St. Paulin kappelissa New Yorkissa maaliskuun 3. p\xc3\xa4iv\xc3\xa4n\xc3\xa4 1924 ja muuttivat sen j\xc3\xa4lkeen Brooklyniin. H\xc3\xa4\xc3\xa4matkalla Lovecraft joutui kirjoittamaan puhtaaksi tarinan \xe2\x80\x9dFaaraoiden vankina\xe2\x80\x9d, jonka h\xc3\xa4n haamukirjoitti Harry Houdinille. Lovecraft osti kirjoituspalkkiollaan Sonialle timanttisormuksen. _NEWLINE_Vuoden loppua kohden taloudellisten vaikeuksien ja Sonian hyv\xc3\xa4palkkaisen ty\xc3\xb6n p\xc3\xa4\xc3\xa4tytty\xc3\xa4 heid\xc3\xa4n yhteinen el\xc3\xa4m\xc3\xa4ns\xc3\xa4 Brooklynin asunnossa alkoi olla uhattuna. Erin\xc3\xa4isten ty\xc3\xb6kokeilujen ja ep\xc3\xa4onnistumisten j\xc3\xa4lkeen Sonia p\xc3\xa4\xc3\xa4tyi lopulta Cincinnatiin tavaratalon myyj\xc3\xa4ksi, mutta Lovecraft j\xc3\xa4i New Yorkiin. T\xc3\xa4m\xc3\xa4 merkitsi sit\xc3\xa4, ett\xc3\xa4 heid\xc3\xa4n aviollinen el\xc3\xa4m\xc3\xa4ns\xc3\xa4 oli p\xc3\xa4\xc3\xa4ttynyt, lukuun ottamatta joitakin satunnaisia tapaamisia. New York kiehtoi aluksi Lovecraftia, mutta h\xc3\xa4n alkoi lopulta vihata kaupungin el\xc3\xa4m\xc3\xa4nmenoa. Vuonna 1925 h\xc3\xa4n kirjoitti vain kolme novellia, joista \xe2\x80\x9dH\xc3\xa4n\xe2\x80\x9d ja \xe2\x80\x9dRed Hookin kauhu\xe2\x80\x9d ilment\xc3\xa4v\xc3\xa4t h\xc3\xa4nen vihaansa New Yorkia kohtaan. Paria vuotta my\xc3\xb6hemmin Lovecraft ja Greene p\xc3\xa4\xc3\xa4ttiv\xc3\xa4t erota, ja Lovecraft muutti takaisin t\xc3\xa4tiens\xc3\xa4 luokse Providenceen. H\xc3\xa4n j\xc3\xa4tti New Yorkin 17. huhtikuuta 1926. _NEWLINE_Providencessa h\xc3\xa4n asui suuressa viktoriaanisessa puutalossa vuoteen 1933 saakka, ja t\xc3\xa4m\xc3\xa4 oli h\xc3\xa4nen tuotteliainta aikaansa. Siit\xc3\xa4 huolimatta h\xc3\xa4n k\xc3\xb6yhtyi entisest\xc3\xa4\xc3\xa4n, ja joutui muuttamaan vaatimattomampaan asuntoon. Vuonna 1936 h\xc3\xa4n sairastui vakavasti ja lis\xc3\xa4ksi k\xc3\xa4rsi aliravitsemuksesta. Sairaus olisi voitu hoitaa leikkauksella viel\xc3\xa4 edellisvuonna, mutta Lovecraft oli fatalisti eik\xc3\xa4 pit\xc3\xa4nyt l\xc3\xa4\xc3\xa4k\xc3\xa4reist\xc3\xa4. Viel\xc3\xa4 kes\xc3\xa4ll\xc3\xa4 Lovecraft suunnitteli romaania, josta tulisi h\xc3\xa4nen p\xc3\xa4\xc3\xa4teoksensa, mutta talvea kohti h\xc3\xa4n alkoi heiket\xc3\xa4 nopeasti. Kirjeess\xc3\xa4\xc3\xa4n August Derlethille 17. helmikuuta 1937 Lovecraft vihjaisi el\xc3\xa4m\xc3\xa4ns\xc3\xa4 p\xc3\xa4\xc3\xa4ttyv\xc3\xa4n. Maaliskuussa erikoisl\xc3\xa4\xc3\xa4k\xc3\xa4ri vahvisti diagnoosin: h\xc3\xa4nell\xc3\xa4 todettiin ohutsuolisy\xc3\xb6p\xc3\xa4. Sairaalassa l\xc3\xa4\xc3\xa4k\xc3\xa4rit p\xc3\xa4\xc3\xa4ttiv\xc3\xa4t olla leikkaamatta, koska sy\xc3\xb6p\xc3\xa4 oli levinnyt laajalti. H\xc3\xa4n eli jatkuvassa kivussa kuolemaansa saakka, joka tapahtui varhain aamulla 15. maaliskuuta 1937. Kolme p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4net haudattiin perhehautaan Swan Pointin hautausmaalle.\n_START_SECTION_\nTuotanto\n_START_PARAGRAPH_\nLovecraft sai nuorena vaikutteita muun muassa kreikkalaisesta ja roomalaisesta mytologiasta, 1800-luvun englantilaisilta runoilijoilta ja Edgar Allan Poelta. My\xc3\xb6hemmin suurimpina vaikuttajina toimivat Lordi Dunsany ja Arthur Machen, sek\xc3\xa4 jossain m\xc3\xa4\xc3\xa4rin my\xc3\xb6s h\xc3\xa4nen kirjailijayst\xc3\xa4v\xc3\xa4ns\xc3\xa4 Clark Ashton Smith, August Derleth ja Robert E. Howard. Lovecraftin kirjallinen tyyli oli vanhahtavaa jo h\xc3\xa4nen elinaikanaan ja sille on ominaista runsas adjektiivien k\xc3\xa4ytt\xc3\xb6._NEWLINE_Elinaikanaan Lovecraft kirjoitti useita novelleja, runoja ja kirjeit\xc3\xa4, ja lis\xc3\xa4ksi nelj\xc3\xa4 lyhytromaania: Hulluuden vuorilla, Tuntematon Kadath, Varjo Innsmouthin yll\xc3\xa4 ja Varjo menneisyydest\xc3\xa4 sek\xc3\xa4 yhden romaanin Charles Dexter Wardin tapaus._NEWLINE_Lovecraftin my\xc3\xb6h\xc3\xa4iskauden tarinat liittyv\xc3\xa4t teemoiltaan toisiinsa, ja my\xc3\xb6hemm\xc3\xa4t kirjoittajat kehittiv\xc3\xa4t niiden pohjalle niin kutsutun Cthulhu-mytologian.\n_START_SECTION_\nMuuta\n_START_PARAGRAPH_\nJohn Carpenterin ohjaama yhdysvaltalainen psykologinen kauhuelokuva Hulluuden sy\xc3\xb6vereiss\xc3\xa4 (engl. In the Mouth of Madness) vuodelta 1994 perustuu l\xc3\xb6yh\xc3\xa4sti H. P. Lovecraftin teoksiin. Lukuisine viittauksineen kirjailijan t\xc3\xb6ihin elokuva on er\xc3\xa4\xc3\xa4nlainen tribuutti Lovecraftille. Elokuvan kuvitteellisen kauhukirjailijan Sutter Canen teoksilla on samankaltaisia nimi\xc3\xa4 kuin Lovecraftin teoksilla, esimerkiksi The Whisperer of the Dark (vastaavasti Lovecraft: The Whisperer in Darkness, suom. Kuiskaus pime\xc3\xa4ss\xc3\xa4), The Thing in the Basement (Lovecraft: The Thing on the Doorstep, suom. Olio kynnyksell\xc3\xa4), Haunter out of Time (Lovecraft: The Haunter of the Dark ja The Shadow Out of Time, suom. Vainooja pimeydest\xc3\xa4 ja Varjo menneisyydest\xc3\xa4), In the Mouth of Madness (Lovecraft: At the Mountains of Madness, suom. Hulluuden vuorilla)."